Document ID: 32015R0056

REGULAMENTUL (UE) 2015/56 AL COMISIEI
din 15 ianuarie 2015
de modificare, în ceea ce privește comerțul cu speciile de faună și floră sălbatice, a Regulamentului (CE) nr. 865/2006 de stabilire a normelor de punere în aplicare a Regulamentului (CE) nr. 338/97 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 19 alineatele (2), (3) și (4),
întrucât:
(1)
Pentru a pune în aplicare anumite rezoluții adoptate cu ocazia celei de a șaisprezecea conferințe a părților la Convenția privind comerțul internațional cu specii ale faunei și florei sălbatice pe cale de dispariție (CITES) (3-14 martie 2013), denumită în continuare „convenția”, anumite dispoziții ale Regulamentului (CE) nr. 865/2006 al Comisiei (2) ar trebui modificate și ar trebui adăugate dispoziții suplimentare.
(2)
În special, în conformitate cu Rezoluția 16.8 a conferinței CITES, ar trebui introduse dispoziții specifice destinate să simplifice circulația transfrontalieră în scopuri necomerciale a instrumentelor muzicale.
(3)
Experiența dobândită în ceea ce privește punerea în aplicare a Regulamentului (CE) nr. 865/2006, în combinație cu Regulamentul de punere în aplicare (UE) nr. 792/2012 al Comisiei (3), a demonstrat că anumite dispoziții ale regulamentului respectiv ar trebui modificate pentru a se asigura că regulamentul este pus în aplicare într-un mod armonizat și eficient la nivelul Uniunii. Acesta este cazul, în special, în ceea ce privește prima introducere în Uniune a trofeelor de vânătoare de exemplare din anumite specii sau populații enumerate în anexa B la Regulamentul (CE) nr. 338/97, în legătură cu care există preocupări referitoare la sustenabilitatea comerțului cu trofee de vânătoare sau în legătură cu care există indicații de comerț ilegal semnificativ. În aceste cazuri, este necesar un control mai strict al importurilor în Uniune și, prin urmare, nu ar trebui să se aplice derogările stabilite la articolul 7 alineatul (3) din Regulamentul (CE) nr. 338/97 pentru efectele personale și domestice. Experiența dobândită ca urmare a punerii în aplicare a Regulamentului (CE) nr. 865/2006 a demonstrat, de asemenea, necesitatea clarificării faptului că statele membre nu ar trebui să elibereze permise de import în cazurile în care, deși există o cerere în acest sens, nu obțin din partea țării exportatoare sau reexportatoare informații satisfăcătoare cu privire la legalitatea exemplarelor importate în UE.
(4)
Cu ocazia celei de a șaisprezecea conferințe a părților la convenție, au fost actualizate referințele standard pentru nomenclatură. Aceste referințe sunt utilizate pentru a indica denumirile științifice ale speciilor în permise și certificate. Modificările respective ar trebui să se reflecte în anexa VIII la Regulamentul (CE) nr. 865/2006.
(5)
Prin urmare, Regulamentul (CE) nr. 865/2006 ar trebui modificat în consecință.
(6)
Întrucât prezentul regulament ar trebui utilizat împreună cu Regulamentul (UE) nr. 792/2012, este important ca ambele regulamente să se aplice începând din aceeași zi.
(7)
Măsurile prevăzute în prezentul regulament sunt conforme cu avizul Comitetului pentru comerțul cu specii de faună și floră sălbatice,
ADOPTĂ PREZENTUL REGULAMENT:
Articolul 1
Regulamentul (CE) nr. 865/2006 se modifică după cum urmează:
1.
Articolul 1 se modifică după cum urmează:
(a)
punctul 1 se înlocuiește cu următorul text:
„1.
«data achiziției» înseamnă data la care un exemplar a fost prelevat din natură, s-a născut în captivitate sau a fost reprodus artificial, sau, dacă această dată este necunoscută, prima dată care poate fi dovedită la care o persoană se afla în posesia exemplarului respectiv;”
;
(b)
punctul 6 se înlocuiește cu următorul text:
„6.
«expoziție itinerantă» înseamnă o colecție de eșantioane, un circ, o menajerie, o expoziție de plante, o orchestră sau o expoziție muzeală care este utilizat(ă) pentru expunere publică comercială;”
.
2.
La articolul 4 alineatul (1), al doilea paragraf se înlocuiește cu următorul text:
„Cu toate acestea, cererile pentru permise de import și de export, pentru certificate de reexport, pentru certificatele prevăzute la articolul 5 alineatul (2) litera (b), la articolul 5 alineatele (3) și (4), la articolul 8 alineatul (3) și la articolul 9 alineatul (2) litera (b) din Regulamentul (CE) nr. 338/97, pentru certificate de proprietate personală, pentru certificate pentru colecții de eșantioane, pentru certificate pentru instrumente muzicale și pentru certificate de expoziție itinerantă, precum și pentru notificări de import, formulare complementare și etichete pot fi completate și de mână, cu condiția ca scrierea să se facă în mod lizibil, cu cerneală și cu litere majuscule de tipar.”
3.
La articolul 7 se adaugă următorul alineat (6):
„(6) Permisele de export și certificatele de reexport eliberate de țări terțe sunt acceptate numai dacă autoritatea competentă din țara terță în cauză furnizează, în cazul în care i se solicită acest lucru, informații satisfăcătoare cu privire la faptul că exemplarele au fost obținute în conformitate cu legislația privind protecția speciilor în cauză.”
4.
Articolul 9 se înlocuiește cu următorul text:
„Articolul 9
Expediții de exemplare
Fără a aduce atingere articolelor 31, 38, 44b, 44i și 44p, se eliberează un permis de import, o notificare de import, un permis de export sau un certificat de reexport separat(ă) pentru fiecare expediție de exemplare transportate împreună și care fac parte dintr-o singură încărcătură.”
5.
Articolul 10 se modifică după cum urmează:
(a)
titlul se înlocuiește cu următorul text:
„Valabilitatea permiselor de import și de export, a certificatelor de reexport, a certificatelor de expoziție itinerantă, a certificatelor de proprietate personală, a certificatelor pentru colecțiile de eșantioane și a certificatelor pentru instrumentele muzicale”
;
(b)
alineatul (3) se înlocuiește cu următorul text:
„(3) Perioada de valabilitate a certificatelor de expoziție itinerantă, a certificatelor de proprietate personală și a certificatelor pentru instrumente muzicale eliberate în conformitate cu articolele 30, 37 și, respectiv, 44h nu poate depăși trei ani.”
;
(c)
alineatele (5) și (6) se înlocuiesc cu următorul text:
„(5) Certificatele de expoziție itinerantă, certificatele de proprietate personală sau certificatele pentru instrumente muzicale își pierd valabilitatea în cazul în care exemplarul este vândut, pierdut, distrus sau furat, în cazul în care proprietatea asupra exemplarului este transferată într-un alt mod sau, pentru un exemplar viu, în cazul în care a murit, a scăpat sau a fost lăsat liber în natură.
(6) Fără nicio întârziere nejustificată, titularul returnează autorității de gestionare emitente originalul și toate copiile oricărui permis de import, permis de export, certificat de reexport, certificat de expoziție itinerantă, de proprietate personală, certificat pentru colecții de eșantioane sau certificat pentru instrumente muzicale care a expirat, nu este utilizat sau nu mai este valabil.”
6.
Articolul 11 se modifică după cum urmează:
(a)
la alineatul (1), litera (c) se înlocuiește cu următorul text:
„(c)
atunci când exemplarele la care se referă au fost pierdute, distruse sau furate;”
;
(b)
la alineatul (2), litera (c) se înlocuiește cu următorul text:
„(c)
atunci când exemplarele la care se referă au fost pierdute, distruse sau furate;”
.
7.
La articolul 14, al doilea paragraf se înlocuiește cu următorul text:
„Cu toate acestea, certificatele de origine pentru exemplarele din speciile enumerate în anexa C la Regulamentul (CE) nr. 338/97 pot fi utilizate pentru introducerea de exemplare în Uniune pe parcursul unei perioade de 12 luni de la data eliberării, iar certificatele de expoziție itinerantă, certificatele de proprietate și certificatele pentru instrumente muzicale pot fi utilizate pentru introducerea de exemplare în Uniune și în scopul depunerii de cereri pentru certificatele corespunzătoare în conformitate cu articolele 30, 37 și 44h din prezentul regulament pe parcursul unei perioade de trei ani de la data eliberării.”
8.
După articolul 44g se inserează următorul capitol VIIIb:
„CAPITOLUL VIIIB
CERTIFICATUL PENTRU INSTRUMENTE MUZICALE
Articolul 44h
Eliberarea
(1) Statele membre pot elibera un certificat pentru instrumente muzicale pentru circulația transfrontalieră necomercială a instrumentelor muzicale în scopuri care includ, dar fără a se limita la acestea, uzul personal, concerte, producție (înregistrări), difuzare, învățământ, expoziții sau competiții, dacă instrumentele respective îndeplinesc toate cerințele de mai jos:
(a)
sunt fabricate din specii enumerate în anexa A, B sau C la Regulamentul (CE) nr. 338/97, altele decât exemplare din speciile enumerate în anexa A la Regulamentul (CE) nr. 338/97 dobândite după includerea speciilor respective în apendicele la convenție;
(b)
exemplarul utilizat pentru fabricarea instrumentului muzical a fost dobândit pe cale legală;
(c)
instrumentul muzical este identificat în mod corespunzător.
(2) La certificat se anexează un formular complementar, care urmează să fie utilizat în conformitate cu articolul 44m.
Articolul 44i
Utilizarea
Certificatul poate fi utilizat în oricare dintre următoarele moduri:
(a)
ca permis de import în conformitate cu articolul 4 din Regulamentul (CE) nr. 338/97;
(b)
ca permis de export sau ca certificat de reexport, în conformitate cu articolul 5 din Regulamentul (CE) nr. 338/97.
Articolul 44j
Autoritatea emitentă
(1) Autoritatea emitentă a certificatului pentru instrumente muzicale este autoritatea de gestionare a statului în care solicitantul își are reședința obișnuită.
(2) Certificatul pentru instrumente muzicale include, la rubrica 23 sau într-o anexă corespunzătoare la certificat, următorul text:
«Valabil pentru mai multe treceri ale frontierei. Titularul are obligația de a păstra originalul.
Instrumentul muzical care face obiectul prezentului certificat, care permite mai multe treceri ale frontierei, este destinat uzului necomercial în scopuri care includ, dar fără a se limita la acestea, uzul personal, concerte, producție (înregistrări), difuzare, învățământ, expoziții sau competiții. Instrumentul muzical care face obiectul prezentului certificat nu poate fi vândut și nici posesia asupra acestuia nu poate fi transferată în timp ce se află în afara teritoriului statului în care a fost eliberat certificatul.
Prezentul certificat trebuie returnat autorității de gestionare a statului care l-a eliberat, înainte de data expirării.
Prezentul certificat este valabil numai în cazul în care este însoțit de un formular complementar, care trebuie ștampilat și semnat de un lucrător vamal la fiecare trecere a frontierei.»
Articolul 44k
Cerințe privind exemplarele
Atunci când un exemplar face obiectul unui certificat pentru instrumente muzicale, trebuie îndeplinite următoarele cerințe:
(a)
instrumentul muzical trebuie să fie înregistrat de autoritatea de gestionare emitentă;
(b)
instrumentul muzical trebuie returnat statului membru în care este înregistrat, înainte de data expirării certificatului;
(c)
exemplarul nu poate fi vândut și nici posesia asupra acestuia nu poate fi transferată în timp ce se află în afara statului în care solicitantul își are reședința obișnuită, cu excepția cazului în care trebuie respectate condițiile prevăzute la articolul 44n;
(d)
instrumentul muzical trebuie să fie identificat în mod corespunzător.
Articolul 44l
Cererile
(1) Solicitantul unui certificat pentru instrumente muzicale furnizează informațiile prevăzute la articolele 44h și 44k și completează, dacă este necesar, rubricile 1, 4 și 723 din formularul de cerere și rubricile 1, 4 și 7-22 din originalul și din toate copiile certificatului.
Statele membre pot hotărî că trebuie completat doar un singur formular de cerere, în acest caz cererea putându-se referi la mai multe certificate.
(2) Formularul de cerere completat în mod corespunzător se depune la autoritatea de gestionare din statul membru în care solicitantul își are reședința obișnuită, împreună cu informațiile necesare și cu documentele justificative pe care autoritatea în cauză le consideră necesare pentru a-i permite să stabilească dacă este necesar să se elibereze un certificat.
Orice omisiune de informații din cerere trebuie justificată.
(3) Atunci când o cerere se referă la un certificat privind exemplare pentru care o cerere a fost respinsă anterior, solicitantul informează autoritatea de gestionare cu privire la acest lucru.
Articolul 44m
Documentele care trebuie predate de către titular oficiului vamal
În cazul introducerii în Uniune, al exportului sau al reexportului unui exemplar care face obiectul unui certificat pentru instrumente muzicale eliberat în conformitate cu articolul 44j, titularul certificatului predă, spre verificare, originalul certificatului respectiv, precum și originalul și o copie a formularului complementar, unui birou vamal desemnat în conformitate cu articolul 12 alineatul (1) din Regulamentul (CE) nr. 338/97.
După completarea formularului complementar, biroul vamal returnează documentele originale titularului, vizează copia formularului complementar și transmite copia vizată autorității de gestionare competente în conformitate cu articolul 45.
Articolul 44n
Vânzarea exemplarelor care fac obiectul certificatelor
Atunci când titularul unui certificat pentru instrumente muzicale eliberat în conformitate cu articolul 44j din prezentul regulament dorește să vândă exemplarul, acesta predă mai întâi certificatul autorității de gestionare emitente și, în cazul în care exemplarul aparține unei specii menționate în anexa A la Regulamentul (CE) nr. 338/97, solicită autorității competente un certificat în conformitate cu articolul 8 alineatul (3) din regulamentul respectiv.
Articolul 44o
Înlocuirea
Un certificat pentru instrumente muzicale care a fost pierdut, furat sau distrus poate fi înlocuit numai de către autoritatea care l-a eliberat.
Certificatul de înlocuire poartă același număr, dacă este posibil, și aceeași dată de valabilitate ca și documentul original, iar la rubrica 23 va fi inclusă una dintre următoarele mențiuni:
«Prezentul certificat este o copie conformă cu originalul» sau «Prezentul certificat anulează și înlocuiește originalul cu numărul xxxx emis la xx/xx/xxxx».
Articolul 44p
Introducerea de instrumente muzicale în Uniune cu certificate emise de țări terțe
La introducerea în Uniune a unui instrument muzical nu este necesar să se prezinte un document de export sau un permis de import, cu condiția ca instrumentul respectiv să facă obiectul unui certificat pentru instrumente muzicale eliberat de o țară terță în condiții similare cu cele stabilite la articolele 44h și 44j. Pentru reexportarea respectivului instrument muzical nu este necesar să se prezinte un certificat de reexport.”
9.
Articolul 56 se modifică după cum urmează:
(a)
la alineatul (1), al doilea paragraf se înlocuiește cu următorul text:
„În sensul literei (a), condițiile controlate se referă la un mediu artificial care este manipulat intensiv de către om, ceea ce poate implica, fără ca lista să fie exhaustivă, cultivarea, fertilizarea, plivirea, irigarea sau operațiunile horticole cum ar fi sădirea în ghiveci, repicarea și protecția împotriva intemperiilor. În cazul taxonilor care produc agarwood, care provin din semințe, butași, altoire, marcotaj aerian, diviziuni, țesuturi calus sau alte țesuturi vegetale, spori sau alte propagule, expresia «în condiții controlate» se referă la o plantație de arbori, incluzând și alte medii artificiale manipulate de om în scopul producerii de plante sau de părți și derivate de plante.”
;
(b)
se introduce următorul alineat (3):
„(3) Arborii taxonilor care produc agarwood cultivați în culturi cum ar fi:
(a)
grădini (private și/sau comunitare);
(b)
plantații productive de stat, private sau comunitare, fie monospecifice, fie cu specii mixte,
se consideră a fi înmulțite artificial în conformitate cu alineatul (1).”
10.
Articolul 57 se modifică după cum urmează:
(a)
se introduce următorul alineat (3a):
„(3a) Prin derogare de la alineatul (3), prima introducere în Uniune a trofeelor de vânătoare de exemplare din speciile sau populațiile enumerate în anexa B la Regulamentul (CE) nr. 338/97 și în anexa XIII la prezentul regulament intră sub incidența articolului 4 din Regulamentul (CE) nr. 338/97.”
;
(b)
la alineatul (5) se adaugă următoarea literă (g):
„(g)
exemplare de agarwood (Aquilaria spp. și Gyrinops spp.) - până la 1 kg de rumeguș, 24 ml de ulei și două seturi de mărgele sau de rozarii (sau două coliere sau brățări) de persoană.”
11.
Articolul 58 se modifică după cum urmează:
(a)
la alineatul (3) se adaugă următorul paragraf:
„Dispozițiile paragrafului anterior nu se aplică reexportului de coarne de rinocer sau de fildeș de elefant conținut(e) în efecte personale sau domestice; în cazul acestor exemplare, prezentarea certificatului de reexport la vamă este obligatorie.”
;
(b)
alineatele (3a) și (4) se înlocuiesc cu următorul text:
„(3a) La reexportarea, de către o persoană care nu își are reședința obișnuită în Uniune, a unor efecte personale sau domestice, inclusiv a trofeelor de vânătoare personale, dobândite în afara statului în care își are reședința obișnuită, care constau în exemplare din speciile enumerate în anexa A la Regulamentul (CE) nr. 338/97, se impune prezentarea la vamă a unui certificat de reexport. Aceeași cerință se aplică și în cazul reexportării ca efecte personale sau domestice a coarnelor de rinocer sau a fildeșului de elefant provenind de la exemplare din populațiile enumerate în anexa B la Regulamentul (CE) nr. 338/97.
(4) Prin derogare de la alineatele (2) și (3), în cazul exportului sau al reexportului articolelor enumerate la articolul 57 alineatul (5) literele (a)-(g) nu este obligatorie prezentarea unui document de (re)export.”
12.
Articolul 58a se modifică după cum urmează:
(a)
la alineatul (1), teza introductivă se înlocuiește cu următorul text:
„(1) O autoritate de gestionare a unui stat membru poate autoriza activitățile comerciale cu exemplare din speciile enumerate în anexa B la Regulamentul (CE) nr. 338/97 care sunt introduse în Uniune în conformitate cu articolul 7 alineatul (3) din Regulamentul (CE) nr. 338/97 numai în condițiile următoare:”
;
(b)
alineatul (2) se înlocuiește cu următorul text:
„(2) Se interzic activitățile comerciale cu exemplare din speciile enumerate în anexa A la Regulamentul (CE) nr. 338/97 care au fost introduse în Uniune în conformitate cu articolul 7 alineatul (3) din Regulamentul (CE) nr. 338/97 sau cu exemplare din speciile enumerate în apendicele I la convenție sau în anexa C1 la Regulamentul (CEE) nr. 3626/82 și introduse în Uniune ca efecte personale sau domestice.”
13.
La articolul 66 alineatul (6) se adaugă un al doilea paragraf, după cum urmează:
„Caviarul de la diferite specii de Acipenseriforme nu se amestecă într-un recipient primar, cu excepția caviarului presat [mai precis, caviarul compus din ouăle fertilizate (icre) ale uneia sau mai multor specii de sturioni sau de poliodoni, care rămân după prelucrarea și prepararea caviarului de calitate superioară].”
14.
La articolul 72, alineatul (3) se înlocuiește cu următorul text:
„(3) statele membre pot continua să elibereze permise de import și de export, certificate de reexport, certificate de expoziție itinerantă și certificate de proprietate personală în formatele prevăzute în anexele I, III și IV, notificări de import în formatul prevăzut în anexa II și certificate UE în formatul prevăzut în anexa V la Regulamentul (UE) nr. 792/2012 timp de un an după intrarea în vigoare a Regulamentului de punere în aplicare (UE) 2015/57 al Comisiei (4).
15.
Anexele se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 ianuarie 2015.

Labels: 3
20
1
6